លោក កឹម សុខា ថា ​ក្រោយ​ព្រឹត្តិការណ៍​៩ វិច្ឆិកា ទំនាក់ទំនង​លោក​ជាមួយ​លោក សម រង្ស៊ី បាន​ដល់​ផ្លូវ​បំបែក
បើ​តាម​លោក អំ សំអាត​ សវនាការ​លើក​នេះ​ ក៏​ផ្តោត​លើ​តួនាទី​របស់​គណបក្ស​សង្គ្រោះ​ជាតិ​ក្នុង​បាតុកម្ម​ដែល​បាន​កើត​ឡើង​នៅ​ទីលាន​ប្រជាធិបតេយ្យ​ចាស់​ និង​ផ្លូវ​វេងស្រេង​ផង​ដែរ។ 
ភ្នំពេញ — លោក កឹម សុខា មេដឹកនាំនយោបាយជំទាស់ បានលើកឡើងនៅក្នុងសវនាការ នៅថ្ងៃពុធនេះថា គិតចាប់តាំងពីមានព្រឹត្តិការណ៍៩ វិច្ឆិកា ឆ្នាំ២០១៩ នោះមក ទំនាក់ទំនងរវាងលោក និងលោកសម រង្ស៊ី បានដល់ទីបញ្ចប់។ នេះបើតាមអង្គការសិទ្ធិមនុស្សដែលឃ្លាំមើលសវនាការរបស់លោក កឹម សុខា។ លោក កឹម សុខា កំពុងរងការចោទប្រកាន់ពីបទសន្ទិដ្ឋិភាពជាមួយបរទេសឬតាមអ្វីដែលគេហៅម្យ៉ាងទៀតថាការរៀបគម្រោងផ្តួលរំលំរដ្ឋាភិបាលរបស់លោកនាយករដ្ឋមន្ត្រី ហ៊ុន សែន ដោយមានការចោទប្រកាន់ថា សហរដ្ឋអាមេរិកនៅពីក្រោយ។ កន្លងមកទាំងលោក កឹម សុខា និងសហរដ្ឋអាមេរិកបានច្រានចោលការចោទប្រកាន់ដ៏ចម្រូងចម្រាសនេះ។ នាយករងទទួលបន្ទុកឃ្លំាមើលសិទ្ធិមនុស្សនៃអង្គការលីកាដូលោក អំ សំអាត ឱ្យដឹងថា សវនាការរបស់លោកកឹម សុខា នៅថ្ងៃពុធនេះ មានការសួរភ្ជាប់ទំនាក់ទំនងរវាងលោក កឹម សុខា និងលោក សម រង្ស៊ី ក្នុងព្រឹត្តិការណ៍មាតុភូមិនិវត្តន៍មិនជោគជ័យរបស់លោក សម រង្ស៊ី កាលពីឆ្នាំ២០១៩។ លោកប្រាប់វីអូអេនៅ ថ្ងៃពុធនេះថា៖ «មានការបកស្រាយពីឯកឧត្តម កឹម សុខា ថា លោកមិនមានការជាប់ពាក់ព័ន្ធជាមួយនឹងឯកឧត្តម សម រង្ស៊ី ទៀតទេ។ ហើយសូម្បីតែនៅពេលការវិលត្រឡប់មកវិញរបស់ឯកឧត្តម សម រង្ស៊ី ក្នុងគម្រោង៩ វិច្ឆិកា ២០១៩ហ្នឹង គឺឯកឧត្តម កឹម សុខា មិនបានគាំទ្រ និងចូលរួម ហើយលោកលើកឡើងថា បានហាមមិនឱ្យក្រុមរបស់គាត់ ឬក៏អ្នកគាំទ្ររបស់គាត់ហ្នឹងចូលរួមផងដែរ។ ហើយចាប់ពីពេលនោះមក ឯកឧត្តម កឹម សុខា គ្មានទំនាក់ទំនងអ្វីជាមួយហ្នឹងឯកឧត្តម សម រង្ស៊ី និងក្រុមឯកឧត្តម សម រង្ស៊ីទៀត»។ លោកបន្ថែមថា៖ «ហើយឯកឧត្តម កឹម សុខា លោកថា នៅពេលដែលចប់បញ្ហារឿងរបស់គាត់ លោកនឹងធ្វើសន្និសីទ និងការបកស្រាយ ទៅលើរឿងមិនមានការពាក់ព័ន្ធរវាងឯកឧត្តម កឹម សុខា ទៅនឹងឯកឧត្តម សម រង្ស៊ី ហ្នឹង។ ហើយចំណុចនេះ ឯកឧត្តម កឹម សុខា បានបញ្ជាក់ថា កឹម សុខា និង សម រង្ស៊ី មិនមែនជាមនុស្សតែមួយទៀតទេ ដូចការលើកឡើងនោះទេ»។ បើតាមលោក អំ សំអាត សវនាការលើកនេះ ក៏ផ្តោតលើតួនាទីរបស់គណបក្សសង្គ្រោះជាតិក្នុងបាតុកម្មដែលបានកើតឡើងនៅទីលានប្រជាធិបតេយ្យចាស់ និងផ្លូវវេងស្រេងផងដែរ។ សហមេធាវីការពារក្តីលោក កឹម សុខា គឺលោក ផែង ហេង ប្រាប់វីអូអេក្រោយសវនាការថា ក្នុងការសួរដេញដោលនៅថ្ងៃពុធនេះ មិនមានការវិវឌ្ឍគួរឱ្យកត់សម្គាល់នោះទេ ពោលគឺគ្មានការបង្ហាញភ័ស្តុតាងបន្ថែម តែមានការតាំងសំណួរពីភាគីអយ្យការខ្លះៗប៉ុណ្ណោះ ជុំវិញបាតុកម្មនៅផ្លូវវេងស្រេង និងការចោទសួរសម្តីរបស់លោក ហូរ វ៉ាន់ អតីតតំណាងរាស្រ្តគណបក្សសង្រ្គោះជាតិថាមានគណបក្សសង្គ្រោះជាតិនៅពីក្រោយ ឬយ៉ាងណានោះ។ នៅពេលសួរអំពីការផ្តាច់ទំនាក់ទំនងរវាងលោក កឹម សុខា និងលោក សម រង្ស៊ី នោះ លោក ផែង ហេង ពន្យល់ថា ការអត្ថាធិប្បាយរបស់លោក កឹម សុខា អំពីការផ្តាច់ទំនាក់ទំនងរវាងគាត់ និងលោក សម រង្ស៊ី កើតឡើងក្រោយការចោទសួររបស់តំណាងអយ្យការ។ បើតាមលោក ផែង ហេង លោក កឹម សុខា បានថ្លែងថា ទំនាក់ទំនងរវាងគាត់ និងលោក សម រង្ស៊ី បានដាច់ស្រេចគ្នា ព្រោះលោក សម រង្ស៊ី បានជួយឃោសនាឱ្យ និងបាននៅពីក្រោយគណបក្សភ្លើងទៀនដែលបានចូលរួមការបោះឆ្នោតឃុំសង្កាត់ ដោយមានការសម្រួលពីសំណាក់រដ្ឋាភិបាល។ ត្រង់ចំណុចនេះ លោក កឹម សុខា ថាគាត់និងលោក សម រង្ស៊ី មិនមែនជាមនុស្សតែមួយដូចមុនទេ។ គណបក្សសង្រ្គោះជាតិដែលត្រូវបានរំលាយដោយតុលាការកំពូល កាលពីចុងឆ្នាំ២០១៧ កើតចេញពីការច្របាច់បញ្ចូលគ្នារវាងគណបក្សសិទ្ធិមនុស្សដឹកនាំដោយលោក កឹម សុខា និងគណបក្ស សម រង្ស៊ី ដឹកនាំដោយលោក សម រង្ស៊ី កាលពីឆ្នាំ២០១២។ កាលពីចុងឆ្នាំ២០២១ លោក កឹម សុខា បានបង្ហោះសារនៅលើហ្វេសប៊ុករបស់លោកជាអក្សរថាលោក សម រង្ស៊ី និងសហការីនៅតែបន្តយកឈ្មោះ និងរូបថតរបស់លោកទៅប្រើប្រាស់ភ្ជាប់ជាមួយសកម្មភាពនានា ដែលលោកថា «មិនមានការអនុញ្ញាត ឬការគាំទ្រ» ពីរូបលោកឡើយ។ លោកបន្ថែមថា លោក សម រង្ស៊ី និងសហការីបានដើរចេញពីគោលការណ៍ និងស្មារតីដើមនៃការរួបរួមដោយទៅបង្កើតចលនានយោបាយផ្សេងៗ។ ដោយសារសកម្មភាពទាំងនោះ លោក កឹម សុខា បញ្ជាក់ក្នុងសាររបស់លោកថា សម រង្ស៊ី និង កឹម សុខា «មិនមែនជាមនុស្សតែមួយទេ»។ ប៉ុន្តែលោក សម រង្ស៊ី អះអាងថា សាររបស់លោក កឹម សុខា ធ្វើឡើងដោយសារលោករងការគំរាមកំហែង ខណៈលោកនៅជាប់ក្តីក្តាំនៅតុលាការ។ គួររំឭកឡើងវិញផងដែរថា នៅក្នុងសវនាការមុនៗ ក្រុមប្រឹក្សាជំនុំជម្រះបានដាក់បង្ហាញភ័ស្តុតាងជាច្រើន។ ភ័ស្តុតាងទាំងនោះ រួមមានឃ្លីបវីដេអូ រូបថត ឯកសារព័ត៌មានជាវីដេអូរបស់ប្រព័ន្ធផ្សព្វផ្សាយ ដែលភ័ស្តុតាងទាំងនោះ មានខ្លះបង្ហាញពីសកម្មភាពនៃការចាប់ផ្តើមរៀបចំបង្កើតគណបក្សសង្គ្រោះជាតិ កាលពីឆ្នាំ២០១២ សកម្មភាពដឹកនាំបាតុកម្មរបស់លោក កឹម សុខា និងសហស្ថាបនិកគណបក្សសង្គ្រោះជាតិមួយរូបទៀតគឺលោក សម រង្ស៊ី ក្រោយការបោះឆ្នោតជាតិឆ្នាំ២០១៣ និងរបាយការណ៍ពាក់ព័ន្ធនឹងភាពមិនប្រក្រតីនៃបញ្ជីឈ្មោះអ្នកបោះឆ្នោតសម្រាប់ការបោះឆ្នោតជាតិឆ្នាំ២០១៣។ ប៉ុន្តែភ័ស្តុតាងសំខាន់មួយដែលតំណាងអយ្យការយកមកចោទប្រកាន់លោក កឹម សុខា គឺការថ្លែងសារនយោបាយរបស់លោកនៅប្រទេសអូស្ត្រាលី កាលពីខែវិច្ឆិកា ឆ្នាំ២០១៣ អំពីការទទួលបានយុទ្ធសាស្ត្រនយោបាយពីសំណាក់សាស្ត្រាចារ្យនៅប្រទេសលោកសេរី ដើម្បីធ្វើឱ្យមានការផ្លាស់ប្តូរក្បាលម៉ាស៊ីនដឹកនាំរដ្ឋាភិបាលកម្ពុជា។ ភ័ស្តុតាងនេះ ក៏នាំទៅរកការរំលាយគណបក្សសង្គ្រោះជាតិផងដែរ៕